b'\n_START_ARTICLE_\nKanadski topol\n_START_SECTION_\nOpis\n_START_PARAGRAPH_\nKanadski topol zraste od 25 do 30 metrov visoko in ima zelo \xc5\xa1iroko kro\xc5\xa1njo. Deblo odraslih dreves je pokrito z globoko razpokano skorjo. Brsti drevesa, iz katerih se razvijejo veliki listi, so veliki, koni\xc4\x8dasti in pokriti z gostimi dla\xc4\x8dicami. Listi so na veje name\xc5\xa1\xc4\x8deni premenjalno, njihova oblika pa je deltoidna, po \xc4\x8demer je drevo dobilo svoje znanstveno ime. Baza listne ploskve je ravna in sr\xc4\x8dasto oblikovana, vrh lista pa je koni\xc4\x8dast. Po zgornji strani so listi temno zeleni, po spodnji pa svetlej\xc5\xa1ih odtenkov. Pecelj lista je dolg in splo\xc5\xa1\xc4\x8den, na njem pa so dobro vidne 2-3 \xc5\xbeleze._NEWLINE_Cvetovi kanadskega topola so enospolni in zdru\xc5\xbeeni v socvetja. Mo\xc5\xa1ke ma\xc4\x8dice so zgo\xc5\xa1\xc4\x8dene, \xc5\xbeenske pa dose\xc5\xbeejo do 20 cm v dol\xc5\xbeino.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina kanadskega topola je Severna Amerika, kar je razvidno \xc5\xbee iz imena rastline. Uspeva na sve\xc5\xbeih in dokaj rodovitnih tleh, ki morajo biti zra\xc4\x8dna. Najpogosteje se zadr\xc5\xbeuje v bli\xc5\xbeini teko\xc4\x8de vode. Razmno\xc5\xbeuje se s semeni, kri\xc5\xbeanci tega drevesa, ki jih gojijo predvsem v Evropi, pa s potaknjenci. _NEWLINE_Les kanadskega topola je gospodarsko izredno pomemben, saj ga na veliko uporabljajo za proizvodnjo celuloze. Razlog za to ti\xc4\x8di v izredno hitri rasti tega drevesa, ki najvi\xc5\xa1jo vi\xc5\xa1ino dose\xc5\xbee \xc5\xbee z 20 leti.'